### Likumprojekts

**Grozījumi**[**Publisko iepirkumu likumā**](https://likumi.lv/ta/id/287760-publisko-iepirkumu-likums)

Izdarīt [Publisko iepirkumu likumā](https://likumi.lv/ta/id/287760-publisko-iepirkumu-likums) (Latvijas Vēstnesis, 2016, 254. nr.; 2018, 89., 196. nr.) šādus grozījumus:

1.  5. pantā:

izteikt 15. punktu šādā redakcijā:

"15) ekspertu sniegtajiem pakalpojumiem ekspertu grupā augstskolas vai koledžas, vai studiju virziena akreditācijas vai studiju programmas licencēšanas procesā;";

papildināt pantu ar 18. punktu šādā redakcijā:

"18) Akadēmiskās informācijas centra vai Eiropas Augstākās izglītības kvalitātes nodrošināšanas reģistrā iekļautas kvalitātes nodrošināšanas aģentūras sniegtajiem pakalpojumiem studiju virziena novērtēšanas procesā."

2. Izteikt 9. panta divdesmito daļu šādā redakcijā:

"(20) Pasūtītājs ir tiesīgs nepiemērot šā panta noteikumus, ja tiek slēgti šā likuma [10. pantā](https://likumi.lv/ta/id/287760-publisko-iepirkumu-likums#p10) minētie iepirkuma līgumi, kā arī šā likuma [19. panta](https://likumi.lv/ta/id/287760-publisko-iepirkumu-likums#p19) trešajā daļā minētajā gadījumā. Veicot iepirkumus attiecībā uz šā likuma 2. pielikuma sadaļā "Izmeklēšanas un apsardzes pakalpojumi" minētajiem apsardzes pakalpojumiem, uz kuriem attiecas CPV kods 79710000-4, pasūtītājs piemēro šā panta astoto, devīto, desmito, vienpadsmito un divpadsmito daļu."

3. Izteikt 10. panta pirmo daļu šādā redakcijā:

"(1) Ja publiska pakalpojuma līguma paredzamā līgumcena ir 42 000 *euro* vai lielāka un līgumu slēdz par šā likuma 2. pielikumā minētajiem pakalpojumiem, pasūtītājs var nepiemērot šajā likumā noteiktās iepirkuma procedūras, izņemot šā likuma 13., 14., 19., 20., 21. un 22. pantā, III nodaļā, 28. panta otrajā daļā, 32. un 33. pantā, 36. panta pirmajā un trešajā daļā, 37., 38. un 39. pantā, 40. panta pirmajā, trešajā, ceturtajā un piektajā daļā, 60. un 61. pantā paredzētās prasības. Ja publisku pakalpojuma līgumu slēdz par šā likuma 2. pielikuma sadaļā "Izmeklēšanas un apsardzes pakalpojumi" minētajiem apsardzes pakalpojumiem, uz kuriem attiecas CPV kods 79710000-4, pasūtītājs piemēro arī šā likuma 42. un 43. pantā paredzētās prasības."

4. Papildināt pārejas noteikumus ar 12. un 13. punktu šādā redakcijā:

"12. Šā likuma 9. panta divdesmitās daļas otrajā teikumā un 10. panta pirmās daļas otrajā teikumā minētās prasības iepirkumiem attiecībā uz apsardzes pakalpojumiem, uz kuriem attiecas CPV kods 79710000-4, neattiecina, ja minētie iepirkumi uzsākti vai izsludināti pirms šo normu spēkā stāšanās dienas.

13. Grozījumi šā likuma 5. pantā attiecībā uz 15. punkta izteikšanu jaunā redakcijā un papildināšanu ar 18. punktu stājas spēkā 2019. gada 1. janvārī."

Finanšu ministre

Dana Reizniece-Ozola